Panayiotou, medebeskuldigde weer in hofChristopher Panayiotou in die Port Elizabeth-landdroshof. Foto: Twitter Panayiotou en Sizwe Vumazonke, wat Jayde glo doodgeskiet het, het in die hof verskyn en die saak is tot 2 Desember uitgestel wanneer daar na verwagting ŉ verhoordatum vasgestel sal word. Panayiotou sal na verwagting voor 2 Desember weer ’n poging aanwend om op borgtog vrygelaat te word. Jayde (29) is op 21 April buite haar huis in Kabegapark, Port Elizabeth, ontvoer terwyl sy op ŉ saamrygeleentheid na die Riebeek College, waar sy ŉ onderwyseres was, gewag het. Haar liggaam is die volgende dag in KwaNobuhle buite Uitenhage gevind. Panayiotou is kort daarna in hegtenis geneem. Die staat beweer hy het Luthando Siyoli genader om ŉ huurmoordenaar op te spoor wat sy vrou sou vermoor. Siyoli het as uitsmyter gewerk by ŉ nagklub wat Panayiotou besit en het glo vir Vumazonke genader om die moord te pleeg. Panayiotou het na bewering R70 000 vir die moord betaal, waarvan Vumazonke R40 000 en Siyoli R30 000 ontvang het. Aanklagte teen Siyoli is egter verlede maand teruggetrek aangesien hy nou as staatsgetuie in die saak sal optree. – The Herald Klik hier vir alle vorige berigte oor die Panayiotou-saak op Maroela Media.